Լավագույնն ինձանում

«Լավագույնն ինձանում» (), ռեժիսոր Մայքլ Հոֆմանի մելոդրաման՝ հիմնված Նիկոլաս Սփարքսի համանուն վեպի վրա։ Նկարահանվել է 2014 թվականին։ Գլխավոր դերերում հանդես են գալիս Ջեյմս Մարսդենը և Միշել Մոնագանը, Լյուկ Բրեյսին և Լիանա Լիբերատոն։

Սյուժե 
Նավթագործարանում աշխատող Դոուսոն Քոուլը հրաշքով ողջ է մնում հրդեհի ժամանակ։ Սթափվելուց հետո նա ստանում է նամակ Տակ Հասթելերի հուշերի և գույքի բաժանման մասին։ Հիշողությունը նրան տեղափոխում է անցյալ՝ 21 տարի առաջ։

Դոուսոն Քոուլը և Ամանդա Կոլերը սիրում էին միմյանց դեռ դպրոցից, չնայած նրան, որ պատկանում էին տարբեր սոցիալական խավերում գտնվող ընտանիքների։ Դոուսոնի հայրը՝ քրեական Թոմի Քոուլը, ծեծում էր նրան և չէր թողնում նորմալ սովորել, չնայած լավ առաջադիմություն ունեցող Դոուսոնին անհրաժեշտ էր գնալ քոլեջ։ Նա հերթական վեճից հետո փախչում է հոր տնից։ Նրա տարեց հարևան Տակ Հասթելերը նրան ապաստան է տալիս։ Դոուսոնը և Ամանդան սկսում են հանդիպել, բայց աղջկա հայրը դեմ էր նրանց հարաբերություններին։ Նա Դոուսոնին առաջարկում է գումար, որով նա կարող էր շարունակել ուսումը քոլեջում, բայց Դոուսոնը հրաժարվում է։ Միևնույն ժամանակ Թոմին փորձում էր վերցնել որդուն, և Տակը հարվածում է նրան։ Հաջորդ անգամ նա ծեծում է Տակին, և կատաղած Դոուսոնը փորձում է սպանել հորը։ Բայց կռվի ժամանակ պատահաբար մահացու վիրավորում է իր ընկեր և զարմիկ Բոբիին։ Դատական ​​գործընթացի ժամանակ Դոուսոնը ցուցմունք է տալիս իր հոր դեմ և 8 տարի բանտարկվում։ Բանտում հանդիպման ժամանակ Դոուսոնը խնդրում է Ամանդային այլևս չայցելել իրեն։ Չորս տարի անց նրան պայմանական վաղաժամկետ ազատ են արձակում, սակայն իր և Ամանդայի ճանապարհները շեղվում են։

Քսանմեկ տարի անց նրանք պատահական հանդիպում են Տակ Հասթելերի հուղարկավորության ժամանակ։ Իր կտակի համաձայն՝ Տակը թողնում էր իր տունը Դոուսոնին և Ամանդային։ Սկզբում Ամանդան չի ցանկանում մտերմանալ Դոուսոնի հետ, բայց նրանք մնում են մենակ ու հիշում իրենց անցյալը։ Դոուսոնը խոստովանում է, որ մինչև հիմա սիրում է Ամանդային, բայց Ամանդան, որը հանուն որդու պահպանում էր հարբեցող ամուսնու հետ ամուսնությունը, դժվարանում է որոշել վերականգնել իր և Դոուսոնի հարաբերությունները, թե ոչ։ Այդուհանդերձ, նա չի դիմանում, և նրանք անցկացնում են գիշերը միասին։

Տուն վերադառնալով՝ Ամանդան տեղեկացնում է ամուսնուն, որ պատրաստվում է խզել իրենց ամուսնական կապը, իսկ հետո Դոուսոնին ուղարկում է ձայնային հաղորդագրություն սիրո խոստովանությամբ։ Դոուսոնը իմանում է, որ Ահարոնը՝ Բոբբիի որդին, ընկել է իր հոր՝ Թոմիի վատ խմբի մեջ։ Նա հանդիպում է իր ծեր հոր և եղբայրների հետ և նրանց տնից Ահարոնին տանում է։ Վեճից հետո եղբայրները փորձում են հրել իր մեքենան շարժվող գնացքի ճանապարհին։ Դոուսոնը կռվում է եղբայրների հետ, բայց Թոմին ինքնաձիգով կրակում է նրա վրա։ Դրան զուգահեռ, Ջարեդը՝ Ամանդայի որդին, վթարի է ենթարկվում և անհայտ դոնորից ստանում սրտի փոխպատվաստում։ Միևնույն ժամանակ, Ամանդան իր մորից ստանում է Դոուսոնի մահվան տխուր լուրը։ Դեպքից մեկ տարի անց Ամանդայի որդին նրան զանգահարում է քոլեջից և ասում, որ իմացել է, թե ով է դարձել նրա համար դոնոր, և հրաշք կլիներ, եթե նրա մայրը ճանաչի Դոուսոն Քոուլին։ Ամանդան երջանկությունից լաց է լինում, ասում է, որ ճանաչում է և անջատում է հեռախոսը։ Վերադառնալով Տակ Հասթելերի թողած տուն՝ Ամանդան սեղանի վրա գտնում է Դոուսոնի նամակը՝ սիրո հուզիչ խոստովանությամբ, որը կարդալով հիշում է իրենց վերջին հանդիպումը։

Դերասանական կազմ

Արտադրություն և վարձույթ 
2011 թվականի հունիսի 17-ին «Warner Bros.» ընկերությունը ձեռք է բերել Նիկոլաս Սփարքսի «Լավագույնն ինձանում» ֆիլմի էկրանավորման իրավունքները։ 2012 թվականի մարտի 15-ին հայտարարվել է, որ ստուդիան սցենարը գրելու համար վարձել է Ջեյ Միլս Գուդլոին։ Սեպտեմբերի 27-ին հայտնի է դարձել, որ «Warner Bros․»-ը  բանակցությունների վերջին փուլ է եկել Մայքլ Հոֆմանի հետ՝ որպես ռեժիսոր, ինչպես նաև Ուիլ Ֆեթերսի՝ որպես մեկ այլ սցենարիստ, և Դենիզ Դի Նովինի՝ որպես պրոդյուսեր, Սփարքսի հետ միասին։ 2013 թվականի հուլիսի 25-ին ֆիլմի վարձույթի իրավունքը ձեռք է բերել «Relativity Media» ընկերությունը։ Հոկտեմբերի 22-ին Միշել Մոնագանը նշանակվել է Ամանդա Կոլերի դերի համար, Իսկ Ռայան Կավանան դարձել է ֆիլմի համապրոդյուսեր։ Հոկտեմբերի 24-ին հայտարարվել է, որ ֆիլմը վարձույթի կհանվի 2014 թվականի հոկտեմբերի 17-ին։

2014 թվականի հունվարի 9-ին գլխավոր հերոս Դոուսոն Քոուլի դերը առաջարկվել է Ջեյմս Մարսենին՝ Փոլ Ուոքերի մահվան պատճառով, որն ի սկզբանե ընտրվել էր այդ դերի համար։ Հունվարի 28-ին Լիանա Լիբերատոն դերասանական կազմին միացել է երիտասարդ Ամանդա Կոլերի դերում, իսկ փետրվարի 12-ին Լյուկ Բրեյսին նշանակվել է երիտասարդ Դոուսոն Քոուլի դերում։ Մարտի 12-ին Սեբաստիան Արսելուսը և Ջերալդ Մաքրեյնին միացել են ֆիլմի դերասանական կազմին։ Արսելուսը ստանձնել է Ֆրենկ Ռեյնոլդսի՝ Ամանդայի ամուսնու և երեխաների հոր դերը, իսկ Մակրեյնին՝ Տակի դերը, այրի, որը խնամում է երիտասարդ Դոուսոնին և դառնում նրա ընկերն ու հայրը։ Մարտի 25-ին Ջոն Տեննին նշանակվել է Հարվի Կոլերի՝ Ամանդայի հոր դերի համար։

Հիմնական նկարահանումները սկսվել են 2014 թվականի մարտի 6-ին Լուիզիանա նահանգի Նոր Օռլեանում և տևել են 42 օր՝ մինչև ապրիլի 30-ը և մայիսի 1-ը։ Ֆիլմի ամբողջ արտադրությունը, որոշ գնահատականներով, արժեցել է 26 մլն ԱՄՆ դոլար։ Հունիսի 27 ին հայտարարվել է, որ ֆիլմի երաժշտությունը գրելու է կոմպոզիտոր Ահարոն Զիգմանը։

Ֆիլմը վարձույթի է թողարկվել 2014 թվականի հոկտեմբերի 15-ին Մեծ Բրիտանիայում, հոկտեմբերի 17-ին՝ ԱՄՆ-ում, հոկտեմբերի 30-ին՝ Ավստրալիայում և Նոր Զելանդիայում։ Նույն օրը Ռայան Կավանան հայտարարել է, որ «Լավագույնն ինձանում» ֆիլմը կրկին նկարահանվելու է Բոլիվուդում «Relativity Media»-ի հետ համաձայնագրից հետո։ Նոյեմբերի 13-ին ֆիլմը վարձույթի է թողարկվել Ռուսաստանում։

Քննադատություն 
Վարձույթի թողարկվելուց գրեթե անմիջապես հետո ֆիլմը քննադատների կողմից հարձակման է ենթարկվել։ «Rotten Tomatoes» կայքում ֆիլմը 10% վարկանիշ է ստացել՝ 69 միջին գնահատականով, իսկ «Metacritic»-ում՝ 29-ը 100%-ից 26 միջին գնահատականով գրախոսությունների հիման վրա։

Սյուզան Վլոժցինան կինոքննադատ Ռոջեր Էբերտի կայքում ասել է, որ ֆիլմը դիտելիս «որոշակի պահի, զուգադիպություններն ու ողբերգական միջադեպերը սկսում են կուտակվել ապշեցուցիչ արագությամբ, և ոչինչ այլևս լուրջ չի կարող ընկալվել»։ «New York Times»-ից Սթիվեն Հոլդենը նշել է, որ «Մարդսենը, որը 41 տարեկանում դեռևս իդեալական կերպար է, ունի կապույտ աչքեր, որոնք վկայում են նրա խորը զգացմունքների մասին», միայն «Մոնգանը չունի այդպիսի փայլ աչքերում, և նրա հուսալի դերասանուհու ոճը դարձել է կոպիտ», միևնույն ժամանակ «սցենարը չհամակարգված է, քանի որ երբ թվում է, թե ֆիլմն ավարտվում է, սկսվում են նոր անհեթեթ իրադարձություններ»։ «Variety»-ից Ջասթին Չանգը նշել է, որ ֆիլմը «գործում է ինչպես երկու ցնցող դերասանների ուսումնասիրություն, որոնք փորձում են հաղթահարել իրենց դերի անհաշտ միջակությունը»։ «The Guardian»-ից Մարկ Կեմոդը նշել է, որ չնայած «ռեժիսորը Մարկ Հոֆմանն է, բայց պրոդյուսեր/գրողը հեղինակ Սփարքսն է, և եթե իր ֆիլմերը նկարված են Նիկ Կասսավետիսի, Լասսե Խալստրյոմի կամ Լուիս Մանդոկիի կողմից, միևնույն է, նրանք միանման են», և «դուք կարող էք անտեսել, բայց ինձ համար մեկ է․ իմ սիրտը ցանկանում է Սփարքսին»։

Քննադատ Գենադի Ուստիյանը նշում է, որ ««Լավագույնն ինձանում» մելոդրաման բաժանումից մեկ տարի անց դրսևորվող սիրո պատմություն է, որը նկարահանված է Նիկոլաս Սփարքսի հերթական գրքի հիման վրա, իսկ այդ գրողի աշխարհում բջջային և ինտերնետ չկար ընդհանրապես, հերոսները գրում էին 3 սիրային նամակ մեկ օրվա ընթացքում, իսկ սեքսով զբաղվում էին հագուստով և միայն անձրևի տակ, և «Ֆիլմի սյուժեն ընդհանուր բան ունի «Սիրով, Ռոզի»-ի հետ. խոսվում է տասնամյակներ տևած սիրո մասին, որում հերոսները հանդիպում են իրենց հարազատ քաղաքում և հասկանում են, որ առաջին սերն ամենահամառն է, դրանից հնարավոր չէ փախչել։ Արցունքներ են առաջանում այն մտքից, որ ինչ-որ տեղ քայլում է Ջեյմս Մարսդենը, և նա բաժին է հասել մեկ ուրիշին»:

Սաունդթրեք 
Ֆիլմի պաշտոնական սաունդթրեքը թողարկվել է 2014 թվականի հոկտեմբերի 7-ին։ Այն ձայնագրված է բնօրինակ քանթրի երաժշտություն այնպիսի արվեստագետների կողմից, ինչպիսիք են «Lady Antebellum» խումբը, Հանթեր Հեյսը, Դեվիդ Նեյլը, Քալբի Կեյլատը, Կիպ Մուրը, «Eli Young Band» խումբը, Էրիկ Փեյսլին, «Thompson Square» խումբը, Թոմաս Ռեթը և այլք։ «Lady Antebellum»-ի «I did with you» սինգլը թողարկվել է 2014 թվականի սեպտեմբերի 8-ին՝ որպես սաունդթրեքից առաջին գովազդային սինգլ։

Ստեղծագործությունների ցանկը ներկայացված է «Townsquare Mediа»-ի տեղեկություններով․

Վաճառք 
Ալբոմը Billboard 200-ում զբաղեցրել է 54-րդ հորիզոնականը՝ առաջին շաբաթում վաճառելով 6200 օրինակ։

Դիրք հիթ-շքերթներում

Ծանոթագրություններ

Արտաքին հղումներ 
 «Լավագույնն ինձանում». Официальный сайт
 
 
 
 

2014 ֆիլմեր
Մայքլ Հոֆմանի ֆիլմեր
Անգլերեն ֆիլմեր
Գրական ստեղծագործությունների էկրանավորումներ
Ամերիկյան ֆիլմեր
Նոր Օռլեանում նկարահանված ֆիլմեր
2010-ականների ռոմանտիկ դրամա ֆիլմեր
Relativity Media ֆիլմեր
2014 դրամա ֆիլմեր
Ամերիկյան մելոդրամա ֆիլմեր
Ամերիկյան ռոմանտիկ ֆիլմեր
Ամերիկյան դրամա ֆիլմեր